Alweg-bane
Store norske leksikon,Teknologi og industri,Transport,Jernbane og sporvei,Jernbaneteknikk
Alweg-bane er en enskinnet bane, lansert av den svenske industrimann Axel Leonard Wenner-Gren. Den ble utviklet fra 1952 med en prøvebane ved Köln. De første årene etter lanseringen var det mange som hadde tro på at Alweg-baner ville bli fremtidens transportmiddel. Den første nye Alweg-banen ble åpnet i Disneyland 14. juni 1959. Disney fulgte opp med en ny og videreutviklet bane i Disney World i 1971. Også Disney Tokyo åpnet i 2001 en tilsvarende bane. En utstillingsbane ble åpnet i Torino 6. mai 1961 og var siste gang i bruk sommeren 1962. Den fantes helt til 1970-tallet, men ble da revet. Seattle åpnet en Alweg-bane 12. mars 1962 i forbindelse med verdensutstillingen. Denne eksisterer fortsatt.
Oppfinneren døde 24. november 1961, og dette førte til en stagnasjon. Firmaet Alweg ble i september 1962 overtatt av Krupp-konsernet. Prøvebanen i Köln ble nedlagt i oktober 1967 og toget ble overtatt av Deutsches Museum i München. Det japanske firmaet Hitachi fikk i 1960 en lisensavtale med Alweg og i mars 1962 åpnet den første banen i Inuyama. Denne ble nedlagt i 2008. Firmaet har senere levert en rekke Alweg-baner til andre byer i Japan. Les mer i Store norske leksikon énskinnebaner